Navarsete varsler Schengen-kamp
Begge de to nestlederne Ola Borten Moe og Trygve Slagsvold Vedum kjempet mot da Senterpartiet denne helgen vedtok å jobbe aktivt for å melde Norge ut av Schengen-samarbeidet. Vedum har etter vedtaket gått langt i å si at det kontroversielle vedtaket ikke vil står høyt på hans dagsorden fremover, skriver Nationen. Partileder Liv Signe Navarsete på sin side lover å følge opp. - Vedtaket blir definitivt en sak for nye regjeringsforhandlinger. Jo sterkere Sp blir ved valget, jo mer av vårt program får vi gjennomslag for, sier hun. Navarsete sier det er viktig å følge opp det vedtatte programpunktet, men hun erkjenner at veien fram er lang. - Det er ikke et gjennomarbeidet forslag som er klart til å settes ut i live fra dag én, men vi skal gå i gang med en strategi for hvordan vi skal følge det opp, sier hun. I første omgang er det viktig å få en faglig utredning om hvordan man går fram for å få Norge ut av Schengen, ifølge Navarsete. På spørsmål om hun tror at Norge vil gå ut av Schengen, svarer hun: - Jeg tror på vedtaket Sp har gjort, og jeg vil jobbe for det, men det er ingen quick fix, så vi må ha to tanker i hodet samtidig. Vi må både ha fullt trykk på å følge opp vedtaket, og vi må ha fullt trykk på å bruke handlingsrommet som finnes i Schengen-samarbeidet i dag for å få gjort noe med den store økningen i kriminaliteten.
Senterparti-leder Liv Signe Navarsete bekrefter at Sps vedtak om å melde Norge ut av Schengen vil få konsekvenser.